পিএসজি: লিওনেল মেসি নতুন ক্লাবের হয়ে প্রথম সংবাদ সম্মেলনে এসে যা বললেন
প্রথমবারের মতো প্যারিস সেইন্ট জার্মেইঁ বা পিএসজির ফুটবলার হিসেবে একটি সংবাদ সম্মেলনে যোগ দিলেন লিওনেল মেসি।
বুধবার পিএসজির প্রেসিডেন্ট নাসের আল খেলাইফির সাথে সংবাদ সম্মেলনে উপস্থিতি হয়ে মেসি বললেন,  ঘটনাবহুল একটা সপ্তাহ কাটিয়েছেন তিনি। এখানে 'আবেগ, আনন্দ এবং কষ্ট' সবকিছুর একটা মিশেল ছিল।
বার্সেলোনা ছেড়ে আসার কষ্টটা আছে বলছেন মেসি। একই সাথে বলেন, "প্যারিস আসার পর ভালো লেগেছে। যেভাবে এখানে আমাকে স্বাগত জানানো হয়েছে। আমি আপ্লুত।"
পিএসজিতে মেসি সতীর্থ হিসেবে পাবেন ব্রাজিলিয়ান তারকা নেইমার ও ফ্রান্সের তরুণ সেনসেশন কিলিয়ান এমবাপেকে।
"এটা দারুণ একটা ব্যাপার হবে। আমার দৈনন্দিন জীবনের অংশ হবে সম্ভাবনাময় একটা স্কোয়াড।"
মেসি বলছেন যা কিছু জেতা সম্ভব সবই জিততে চাইবেন।
"আমি যখন ছোট ছিলাম সব জিততে চাইতাম। আমি এখনো সেই শিশুটির মতোই আছি যে সব জিততে চায়।"
পিএসজি এখনো চ্যাম্পিয়ন্স লিগ ট্রফি জেতেনি। ইউরোপের শ্রেষ্ঠ হওয়ার এই ফুটবল টুর্নামেন্টই এখন ক্লাবটির মালিকদের লক্ষ্য।
মেসি বলছেন, এমনও হয় যে বিশ্বের সেরা ক্লাব অনেক সময় ট্রফি জেতে না। এটা এতোটা সহজ নয়। আগে মাঠে নামি। তারপর বলতে পারবো।
তবে তিনি বলেন, জয়ের যে ক্ষুধা সেটা একইভাবে তাকে জাগিয়ে রাখে।
"আমি সবকিছু জয়ের জন্যই খেলবো। কোন খেলাই আমার কাছে অগুরুত্বপূর্ণ না।
নেইমারের সাথে খেলা নিয়ে আলাদাভাবে বলেন মেসি, "নেইমার আছে, ডি মারিয়া আছে ড্রেসিংরুমে ঢুকতে আমার তর সইছে না। নেইমার আমার জন্য অনেক কিছু করেছে। নিয়মিত যোগাযোগ হয় তার সাথে।"
কোন বিষয়টি পিএসজিকে ক্লাব হিসেবে নেয়া সহজ হয়েছে, এই প্রশ্নের জবাবে মেসি বলেন, "আমি এখানে আসার আগে সবার সাথেই টুকটাক কথা বলেছি। আমি পচেত্তিনোর সাথেও কথা বলেছি। আর্জেন্টাইন হিসেবে আমাদের যোগাযোগ আরও সহজ হয়েছে। শুরু থেকেই পিএসজিকে ক্লাব হিসেবে নেয়া সহজ ছিল আমার জন্য"
বার্সেলোনায় না থাকা, নতুন ক্লাব হিসেবে পিএসজির নাম ঘোষণা- সব মিলিয়ে সপ্তাহটিকে পাগলাটে বলছেন লিওনেল মেসি।
পিএসজি প্রেসিডেন্ট নাসের আল খেলাইফি আশা করছেন ফ্রেঞ্চ লিগের টিভি সত্ত্বের দাম এখন আরো চড়া হবে।
"মেসির আগমনে সবাই লাভবান হবে পুরো পিএসজি না, গোটা প্যারিস শহর।"
মেসির আগমন নিশ্চিত হওয়ার পর প্যারিসে মেসির ৩০ নম্বর জার্সি কেনার হিড়িক পড়েছে।
তবে প্রশ্ন ছিল এমবাপে কি ক্লাবে থাকছেন।
নাসের জোর গলায় বলেছেন, "মেসি আসার পর এমবাপের ক্লাব ছাড়ার কোন প্রশ্নই আসেনা।"
লিওনেল মেসির সাথে চুক্তি স্বাক্ষরকে ক্লাবের ইতিহাসে বড় একটা ঘটনা বলছেন নাসের আল খেলাইফি।

প্রথমবারের মতো প্যারিস সেইন্ট জার্মেইঁ বা পিএসজির ফুটবলার হিসেবে একটি সংবাদ সম্মেলনে যোগ দিলেন লিওনেল মেসি।